Title: ระเบียบสำนักงานกลางชั่งตวงวัด ว่าด้วยการกำหนดแบบมาตรา และการจัดหาหรือสร้างห้องปฏิบัติการหรือสถานที่ พร้อมอุปกรณ์ที่จำเป็นของผู้ขออนุญาตเป็นผู้ตรวจสอบและให้คำรับรอง มาตรวัดปริมาตร น้ำมันเชื้อเพลิงตามสถานีบริการที่ตนซ่อม พ.ศ. 2553

ระเบียบสำนักงานกลางชั่งตวงวัด

ระเบียบสำนักงานกลางชั่งตวงวัด
ว่าด้วยการกำหนดแบบมาตรา
และการจัดหาหรือสร้างห้องปฏิบัติการหรือสถานที่
พร้อมอุปกรณ์ที่จำเป็นของผู้ขออนุญาตเป็นผู้ตรวจสอบและให้คำรับรองมาตรวัดปริมาตร
น้ำมันเชื้อเพลิงตามสถานีบริการที่ตนซ่อม
พ.ศ.
๒๕๕๓

เพื่อกำหนดให้ผู้ซ่อมมาตรวัดปริมาตรน้ำมันเชื้อเพลิงตามสถานีบริการ
ที่ประสงค์จะขออนุญาตเป็นผู้ตรวจสอบและให้คำรับรองมาตรวัดปริมาตรน้ำมันเชื้อเพลิงตามสถานีบริการที่ตนซ่อมต้องปฏิบัติตามกฎกระทรวงกำหนดหลักเกณฑ์ปฏิบัติสำหรับผู้ประกอบธุรกิจเกี่ยวกับการชั่งตวงวัด
พ.ศ. ๒๕๔๔

อาศัยอำนาจตามความในข้อ ๕ (๑) และ (๒)
ของกฎกระทรวง กำหนดหลักเกณฑ์ปฏิบัติสำหรับผู้ประกอบธุรกิจเกี่ยวกับการชั่งตวงวัด
พ.ศ. ๒๕๔๔ และความในมาตรา ๖ (๕) แห่งพระราชบัญญัติมาตราชั่งตวงวัด พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมการค้าภายในจึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบสำนักงานกลางชั่งตวงวัด
ว่าด้วยการกำหนดแบบมาตราและการจัดหาหรือสร้างห้องปฏิบัติการหรือสถานที่
พร้อมอุปกรณ์ที่จำเป็นของผู้ขออนุญาตเป็นผู้ตรวจสอบและให้คำรับรองมาตรวัดปริมาตรน้ำมันเชื้อเพลิงตามสถานีบริการที่ตนซ่อม
พ.ศ. ๒๕๕๓

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ผู้ซ่อมมาตรวัดปริมาตรน้ำมันเชื้อเพลิงตามสถานีบริการ
ต้องจัดให้มีถังตวงทำด้วยเหล็กกล้าไร้สนิม (Stainless steel)
ชนิดที่มีขั้นหมายมาตรา
พิกัดกำลังเท่ากับปริมาณน้อยที่สุดที่วัดได้ของระบบการวัดปริมาตร และพิกัดกำลัง ๕
ลิตร ๒๐ ลิตร และ ๕๐ ลิตร
และต้องได้รับการสอบเทียบรับรองความถูกต้องจากสำนักชั่งตวงวัดอย่างน้อยทุก ๆ ๑ ปี
เพื่อใช้เป็นแบบมาตราสำหรับใช้ตรวจสอบความเที่ยงของมาตรวัดปริมาตรน้ำมันเชื้อเพลิงตามสถานีบริการ

ข้อ ๔  ผู้ซ่อมมาตรวัดปริมาตรน้ำมันเชื้อเพลิงตามสถานีบริการต้องดูแลรักษาแบบมาตราตามข้อ
๓ ให้มีสภาพใช้งานได้ทุกขณะ

ข้อ ๕  ผู้ซ่อมมาตรวัดปริมาตรน้ำมันเชื้อเพลิงตามสถานีบริการต้องจัดหาหรือสร้างห้องปฏิบัติการหรือสถานที่พร้อมอุปกรณ์ที่จำเป็นไว้สำหรับใช้ตรวจสอบและให้คำรับรองมาตรวัดปริมาตรน้ำมันเชื้อเพลิงตามสถานีบริการ
โดยมีลักษณะทั่วไปดังนี้
(๑)
เป็นห้องปฏิบัติการหรือสถานที่ที่มีสภาพมั่นคงถาวร แข็งแรง ปลอดภัย
และถูกต้องตามแบบแปลนแผนผังและรายการที่ยื่นคำขอต่ออธิบดี
และตั้งอยู่ในบริเวณที่มีทางคมนาคมไปมาสะดวกกับที่ตั้งของสำนักงานกลางหรือสำนักงานสาขา
(๒) มีพื้นที่ปฏิบัติงานที่เหมาะสมพอเพียงที่จะเก็บรักษาถังตวงที่ใช้เป็นแบบมาตราและอุปกรณ์ที่ใช้ตรวจสอบความเที่ยงของมาตรวัดปริมาตรน้ำมันเชื้อเพลิงตามสถานีบริการ
(๓) มีระบบไฟฟ้าส่องสว่างพอเพียง
(๔) มีอุปกรณ์ เครื่องมือช่าง
ที่จำเป็นและเพียงพอ

ข้อ ๖  ผู้ซ่อมมาตรวัดปริมาตรน้ำมันเชื้อเพลิงตามสถานีบริการต้องจัดหารถยนต์เพื่อใช้ในการขนย้ายถังตวงที่ใช้เป็นแบบมาตราและอุปกรณ์สำหรับใช้ตรวจสอบความเที่ยงของมาตรวัดปริมาตรน้ำมันเชื้อเพลิงตามสถานีบริการ

ข้อ ๗  ให้อธิบดีกรมการค้าภายในเป็นผู้รักษาการตามระเบียบนี้

ประกาศ
ณ วันที่ ๑ กันยายน พ.ศ. ๒๕๕๓
วัชรี
 วิมุกตายน
อธิบดีกรมการค้าภายใน

ปริยานุช/ผู้จัดทำ
๒๙
ตุลาคม ๒๕๕๓

ณัฐวดี/ตรวจ
๒๙
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๒๓ ง/หน้า ๑๐/๒๑ ตุลาคม ๒๕๕๓